3700 Soos Jesus teenoor sondaars - Forum 2.0 - jimileroux.com
3700 Soos Jesus teenoor sondaars
Posted by Jimi le Roux on March 22, 2018 at 10:57am in Padlangs oordenkings
Vrou, waar is daardie beskuldigers van jou? Het niemand jou veroordeel nie? En sy antwoord: Niemand nie, Here. En Jesus sê vir haar: Ek veroordeel jou ook nie. Gaan heen en sondig nie meer nie. Joh 8:10b-11 OAV
Ons beskryf Jesus se houding en gesindheid op verskillende wyses. Ons wil immmers MEER SO word! Hoe ons ons gedra is van belang, want ons getuienis begin reeds dáár – in ons houding. Reeds ons houding kan mense insluit of uitsluit, ons blote blik kan omgee wys, of dalk onverskilligheid. Oor die algemeen sien ons Jesus as innerlik sterk, maar uiterlik sag. Hier sien ons dit weer. Die “owerspelige vrou” daar voor Hom het erg oortree en was skuldig. Die wet was duidelik: steniging. As Jesus na haar kyk sien Hy egter nie soseer die sonde nie, maar die sondaar – nie die daad nie, maar die mens. Hy voel nie woede nie, Hy voel jammerte, liefde. Hy laat haar dus lewe met die opdrag om nie weer te sondig nie. Jesus is TEEN die sonde, maar VIR die mens! Kan ons sondaars ook so hanteer? Kan ons sondaars ook liefhê? Kan ons verstaan dat slegs liefde harte kan verander en die sonde werklik kan oorwin? Ons kan, hoor – ons moet!
Here Jesus, gee my liefde vir sondaars. Dis soms so moeilik! Amen.
Kom by liefde uit – vir slegte mense!